**VEDTEKTER FOR SKJEFTE BARNEHAGE AS**

Vedtatt av styret i Skjefte barnehage AS

Januar 2021

**1.Eierforhold**

Barnehagen eies og drives av Skjefte barnehage AS i samsvar med «Lov om barnehager» og til enhver tid fastsatte forskrifter og retningslinjer, samt barnehagens årsplan.

**2.Formål**

Barnehagen skal gi barn under opplæringspliktig alder gode utviklings- og aktivitetsmuligheter i nær forståelse og samarbeid med barnas hjem.

**3. Arealnorm**

Barnas lekeareal inne settes til minimum 4 kvm pr. barn over 3 år og 5,3 kvm for barn under 3 år.

Barnehagen er godkjent for 18 småbarnsplasser og 25 storbarnsplasser. Antallet barn i barnehagen kan variere alt etter alderssammensetning og behov.

**4. Opptak og oppsigelse**

Opptaket i barnehagen er samordnet og foretas hvert år.

Ved hovedopptaket tildeles barnehageplassen fra august samme år.

Skjefte barnehage tilbyr kun fulltidsplasser fra og med januar 2020. De som allerede går i barnehagen og har deltidsplasser beholder disse.

Dersom det blir ledig plass, kan barnet bli tildelt plass tidligere. Barn som tildeles plass må ta imot plassen når tilbudet foreligger. Dersom det takkes nei til tilbud om plass er det naturlig at et annet barn får tilbud om plassen.

Barn som har blitt tildelt barnehageplass beholder denne til barnet er i skolepliktig alder. Det er ellers mulig å si opp plassen skriftlig dersom barnet skal slutte i barnehagen tidligere.

Oppsigelse av plassen skjer skriftlig og med minst to måneders varsel.

**Ved opptak blir det tatt hensyn til:**

* Behov for opphold i barnehage (funksjonshemninger, uttalelse fra barnevern, PPT, helsesøster, lege osv).
* Gruppesammensetning med tanke på alder, kjønn, oppvekstmiljø og utvikling.
* Søsken av barn med plass.

Søknad om barnehageplass gjøres via kommunens nettside.

**5. Åpningstid**

Barnehagens åpningstid er fra 07.00 til 16.30 mandag-fredag.

**6. Ferier**

***\* Barnehagen holder sommerstengt de tre siste ukene i juli.***

Barnehagen holder stengt julaften og hele mellomjula. Barnehagen åpner igjen første arbeidsdag etter nyttår.

Det vil også være stengt fra og med onsdag før skjærtorsdag til første arbeidsdag etter påske.

Barnehagen er stengt på personalets planleggingsdager. Det er 5 planleggingsdager pr år.

Barnet skal ha minst fire uker ferie i løpet av barnehageåret.

Barn som slutter i barnehagen må ha avviklet 4 uker ferie før nytt barnehageår starter 01.08.

Personalet er underlagt ferieloven.

**7. Foreldrebetaling**

Styret i barnehagen fastsetter betalingssatsen i barnehagen.

Det betales for elleve måneder i året.

For barn som begynner i barnehagen før den l6. i måneden betales det hel kontingent. For barn som begynner mellom den 16. og 30. i måneden betales det halv kontingent.

Tilsvarende når barn slutter i barnehage.

4 uker er betalingsfrie p.g.a. ferieavvikling.

Betalingsfritaket er lagt til juli måned. Det betales således ikke kontingent for juli. For alle andre måneder må det betales kontingent selv om ferien legges utenom juli måned.

Ved misligholdelse av betaling vil barnet miste plassen.

Ved sammenhengende sykefravær i l4 dager eller mer betales 1/2 kontingent. Ved sammenhengende sykefravær i en måned eller mer opphører betaling for den tid sykdommen varer.

Sykefraværet må være legitimert med legeattest.

Dersom barnet er borte fra barnehagen av andre årsaker enn sykdom og ferie gir det ikke rett til fritak fra foreldrebetaling.

**8. Internkontrollsystem**

Barnehagen skal gjennomføre en internkontroll hvert år som er i samsvar med de til enhver tid gjeldende lover og forskrifter for internkontroll.

**9.Barnets tøy**

Barnet må ha klær tilgjengelig i barnehagen til lek både ute og inne. Vi vil være ute hver dag hele året, og dette krever gode og vanntette klær for hele året. Barna må alltid ha minst to klesskift liggende i hyllene sine.

Alt tøy må være tydelig merket med navn. Barnehagen tar ikke ansvar for tøy som kommer bort.

**10.Foreldremedvirkning**

Barnehagen skal ha et foreldreråd og et samarbeidsutvalg for å sikre samarbeid med barnas hjem. Foreldrerådet består av samtlige foreldre/foresatte i barnehagen. Samarbeidsutvalget består av representanter fra foreldre/foresatte og de ansatte.

Foreldrerådet skal fremme fellesinteressene for foreldrene og bidra til at samarbeidet mellom barnehagen og foreldregruppen skaper et godt barnehagemiljø.

Samarbeidsutvalget velges for to år av gangen.

Styrer har møte, tale- og forslagsrett.

Barnehagen gjennomfører foreldremøter og foreldresamtaler etter behov, men minst to ganger pr år.

Det holdes minimum en dugnad pr år der vi forventer at foreldre stiller opp og bidrar.

**Endringer i vedtektene gjeldende fra 26.11.2020:**

\*Fra og med sommeren 2021 holder barnehagen feriestengt de tre siste ukene i juli. Tidligere år har det vært kun de to siste ukene i juli.